b'\n_START_ARTICLE_\nAn\xc5\xbee Kopitar\n_START_SECTION_\nLiga NHL\n_START_PARAGRAPH_\nOkrog Kopitarja, ki je s klubom pred sezono 2007/08 sklenil sedemletno pogodbo, in \xc5\xa1e nekaterih mlaj\xc5\xa1ih igralcev klub Los Angeles Kings postopoma gradi mo\xc4\x8dno mo\xc5\xa1tvo, v sezoni 2009/10 so se prvi\xc4\x8d po sezoni 2001/2002 uvrstili v kon\xc4\x8dnico. S strani \xc5\xa1portnih novinarjev je bil Kopitar dvakrat izbran za najbolj\xc5\xa1ega igralca sezone Los Angeles Kingsov, nagrada Bill Libby Memorial Award, ki jo podeljujejo od leta 1967, v sezonah 2007/08 in 2009/10, trikrat zapored pa je dobil klubsko nagrado na najbolj\xc5\xa1ega klubskega strelca sezone, med sezonama 2007/08 in 2009/10, kar je nazadnje uspelo Waynu Gretzkyju med sezonama 1988/89 in 1991/92.\n_START_SECTION_\nSezona 2010/11\n_START_PARAGRAPH_\nV sezoni 2010/11 je 15. marca 2011 odigral svojo 325-o zaporedno tekmo v NHL in postavil nov rekord Kingsov. Prej\xc5\xa1nji rekord je dr\xc5\xbeal Kanad\xc4\x8dan Marcel Dionne. Kopitar si je enajst dni kasneje zlomil gle\xc5\xbeenjski zglob, tako da je kon\xc4\x8dal igranje v tej sezoni.\n_START_SECTION_\nSezona 2011/12: prvi osvojeni stanleyev pokal\n_START_PARAGRAPH_\nV sezoni 2011/12 se je klub Los Angeles Kings 22. maja 2012 po zmagi 4:3 nad Coyotei iz Glendalea, predmestja Phoenixa, drugi\xc4\x8d uvrstil v finale kon\xc4\x8dnice za Stanleyjev pokal proti Devilsom iz Newarka v New Jerseyju. Tekme kon\xc4\x8dnice so v Kopitarjevem rojstnem kraju povzro\xc4\x8dile pravo navija\xc5\xa1ko evforijo. Kingsi so povedli s 3:0 v zmagah, serijo pa odlo\xc4\x8dili z rezultatom 6:1 na \xc5\xa1esti tekmi doma 11. junija 2012 s 4:2 v zmagah in prvi\xc4\x8d osvojili Stanleyjev pokal v petin\xc5\xa1tiridesetletni zgodovini kluba. Kopitar je bil skupaj s klubskim kapetanom Dustinom Brownom najbolj\xc5\xa1i strelec kon\xc4\x8dnice z osmimi goli in dvanajstimi podajami na dvajsetih tekmah ter kot prvi slovenski hokejist osvojil Stanleyjev pokal.\n_START_SECTION_\nSezona 2012/13\n_START_PARAGRAPH_\nZaradi odpovedi za\xc4\x8detka sezone 2012/13 v ligi NHL, je Kopitar vsaj za za\xc4\x8detek sezone oziroma do morebitnega za\xc4\x8detka sezone v ligi NHL prestopil v klub Mora IK \xc5\xa1vedske 2. lige, ker si je za\xc5\xbeelel igrati z bratom Ga\xc5\xa1perjem. Skupno je za Moro odigral trideset prvenstvenih tekem ter dosegel deset golov in \xc5\xa1tiriindvajset podaj, do 6. januarja 2013, ko je bil sklenjen dogovor med sindikatom hokejistov in vodstvom lige NHL. S Kingsi se je uvrstil v konferen\xc4\x8dni finale kon\xc4\x8dnice za Stanleyjev pokal, kjer so jih s 4:1 izlo\xc4\x8dili Chicago Blackhawksi.\n_START_SECTION_\nSezona 2013/14: drugi osvojeni stanleyev pokal\n_START_PARAGRAPH_\nV prvem krogu kon\xc4\x8dnice proti San Jose Sharksom so kot \xc4\x8detrti klub v zgodovini lige NHL preobrnili zaostanek z 0:3 v zmagah v zmago v seriji s 4:3. Tudi v naslednjih dveh krogih kon\xc4\x8dnice so Kingsi odigrali po sedem tekem in s 4:3 premagali \xc5\xa1e Anaheim Ducks in Chicago Blackhawks ter se tretji\xc4\x8d uvrstili v finale kon\xc4\x8dnice za Stanleyjev pokal. Tam so premagali New York Rangerse s 4:1 v zmagah. Kopitar je bil najbolj\xc5\xa1i po to\xc4\x8dkah v kon\xc4\x8dnici s petimi goli in enaindvajsetimi podajami na \xc5\xa1estindvajsetih tekmah. _NEWLINE_21. februarja 2018 je zaigral na svoji 900. NHL tekmi in na njej dosegel svojo 800. to\xc4\x8dko.\n_START_SECTION_\nReprezentan\xc4\x8dna kariera\n_START_PARAGRAPH_\nZa slovensko reprezentanco je nastopil na petih svetovnih prvenstvih, od tega \xc5\xa1tirih v elitni diviziji. Sodeloval je pri prvem nastopu slovenske reprezentance na olimpijskem hokejskem turnirju 2014 v So\xc4\x8diju. Sam je odigral vseh pet tekem ter dosegel dva gola in eno podajo. _NEWLINE_Sodeloval je tudi na kvalifikacijah za nastop na ZOI 2018. Tam je ponovno bil med najbolj\xc5\xa1imi na ledu, med drugim je \xc5\xbee na prvi tekmi proti  Poljski zabil tri gole, in bil med zaslu\xc5\xbenej\xc5\xa1imi da se je Slovenija \xc5\xa1e drugi\xc4\x8d uvrstila na najve\xc4\x8dje zimske igre.\n_START_SECTION_\nKapetan mo\xc5\xa1tva Evropa\n_START_PARAGRAPH_\nSeptembra 2016 se je udele\xc5\xbeil turnirja za Svetovni pokal v kanadskem Torontu v postavi selekcije Evrope kot njihov kapetan. Z mo\xc5\xa1tvom se je uvrstil v samo finale tekmovanja po dobrih igrah v predtekmovanju in polfinalni zmagi po podalj\xc5\xa1ku proti \xc5\xa0vedski v katerem je prispeval dve podaji. Njegovo mo\xc5\xa1tvo je v finalu proti Kanadi klonilo v dveh tekmah in na koncu osvojilo drugo mesto. An\xc5\xbee je bil med tistimi, ki so prebili najve\xc4\x8d \xc4\x8dasa na ledu.'